**GRAĐANI IMAJU MOĆ**

**Poziv za podnošenje projektnih ideja**

*Valjevci imaju moć da se izbore za čistiji vazduh;*

*Užičani imaju moć da zaštite svoj Trg partizana od rekonstrukcije;*

*Požežani imaju moć da pokrenu Lokalni savet za bezbednost i kreiraju bezbedniju zajednicu;*

*Kraljevčani imaju moć da stanu na put nezakonitoj izgradnji mini-hidroelektrana;*

*Novosađani imaju moć da zaštite Nacionalni park* „*Frušku goru”.*

Građani imaju moć!

Pozivamo vas da nam se pridružite i nastavite niz jer Crta veruje u snagu aktivizma u svim lokalnim zajednicama širom Srbije.

„Građani imaju moć” je Crtin program podrške udruženim građanima u njihovoj borbi za funkcionalno društvo i očuvanje javnog interesa, entuzijastima koji su istrajni u pozivanju institucija da transparentno, dosledno i u skladu sa zakonom obavljaju svoj posao. Podrška je namenjena inicijativama u čijem su fokusu konkretni lokalni problemi koje zajednica prepoznaje kao prioritet i čije je rešenje u rukama nadležnih institucija - bilo da je reč o zaštiti životne sredine, urbanizmu, bezbednosti, zaštiti ljudskih prava, zdravstvu ili nekoj drugoj važnoj oblasti.

Program je deo projekta „Snaga aktivizma”*,* koji finansira Američka agencija za međunarodni razvoj (USAID), a sprovodi Trag fondacija i partnerske organizacije Crta, Krovna organizacija mladih Srbije (KOMS), Feministički kulturni centar BeFem, Slavko Ćuruvija fondacija (SĆF) i Srpski filantropski forum (SFF).

**Cilj Programa**

Cilj programa „Građani imaju moć” je podsticanje građana da budu informisani i aktivni članovi društva koji kroz lično angažovanje i udruživanje sa komšijama i sugrađanima prepoznaju probleme i zajednički nastoje da budu deo rešenja u interesu svoje zajednice. Kroz podršku pojedinačnih inicijativa koje promovišu vrednosti saradnje, odgovornosti i participativnosti i pozivaju institucije na dijalog, dugoročni cilj programa je stvaranje prostora za intenzivnije uključivanje građana u procese donošenja odluka i kontrolu rada institucija.

Crta će podržati inicijative koje doprinose efikasnijem funkcionisanju lokalnih zajednica kroz aktivizam organizacija civilnog društva i neformalnih aktivističkih grupa uz intenzivno i široko uključivanje građana od planiranja do realizacije, i koje su pre svega usmerene na:

* rešavanje konkretnih problema zajednice koji su posledica nezakonitog delovanja ili neresponsivnosti institucija;
* unapređenje odgovornosti, transparentnosti i otvorenosti organa vlasti;
* zaštitu javnog interesa kroz različite pravne i institucionalne mehanizme.

**O podršci**

Program podrazumeva finansijsku podršku sprovođenju konkretnih, dobro osmišljenih inicijativa koje donose vidljive rezultate u skladu sa ciljevima Programa.

*Aktivnosti*

Podrška je namenjena, pre svega, sledećim aktivnostima:

* ulične akcije, performansi i drugi javni događaji koji podrazumevaju šire uključivanje građana;
* učešće u konsultativnim procesima, javnim raspravama, javnim slušanjima;
* pokretanje pravnih postupaka i institucionalnih mehanizama, obraćanje institucijama, podnošenje prigovora, zahteva za inspekcijski nadzor i slično;
* organizovanje kampanje u lokalnoj zajednici, kampanje “od vrata do vrata” i na društvenim mrežama;
* štampanje i objavljivanje promotivnog materijala (leci, posteri, vizuali);
* pisanje članaka, medijskih objava i priprema kratkih multimedijalnih sadržaja namenjenih široj publici;
* izrada stručnih analiza koje dokumentuju problem, ukoliko je to deo dobro osmišljene strategije ili neophodan korak u pokretanju pravnih inicijativa (npr. studija izvodljivosti, analiza kvaliteta vode, analiza Generalnog urbanističkog plana i slično).

Aktivnosti poput organizovanja tribine, okruglog stola ili priprema i štampa obimnih analiza čiji je cilj podizanje vidljivosti problema biće podržani samo u izuzetnim slučajevima.

*Trajanje Programa*

Predviđeno trajanje projekata je devet meseci.

Očekivani početak sprovođenja aktivnosti je u septembru 2024. godine.

*Iznos finansijske podrške*

Odabranim inicijativama biće dodeljena finansijska podrška u iznosu do 1.300.000 dinara, u dve tranše - 70 odsto nakon potpisivanja ugovora, a 30 odsto nakon odobrenja periodičnog narativnog i finansijskog izveštaja za prvu polovinu projekta.

Organizacije moraju da dostave zaseban bankovni račun koji će tokom trajanja projekta biti korišćen samo za potrebe ovog projekta.

Prilikom planiranja budžeta, trebalo bi najveći deo sredstava opredeliti za programske troškove (najmanje 70%), a za administrativne najviše do 30%.

*Nedozvoljeni troškovi*

Kroz Program se ne mogu finansirati:

* nabavka tehničke opreme (računari, foto aparati, kamere, fotokopir aparati i druga kancelarijska oprema) i ulaganje u kapitalne investicije;
* individualni troškovi za studijska putovanja;
* aktivnosti usmerene na stvaranje prihoda;
* rad drugih organizacija različitih od organizacija kojima su odobrena sredstva u skladu sa ovim Programom;
* usluge sa drugim pravnim licima u cilju sprovođenja aktivnosti ili savetovanja u vezi sa upravljanjem projektom;
* plate i honorari službenika i službenica javne uprave za aktivnosti koje spadaju u njihov redovan posao;
* troškovi usmereni na sprovođenje stranačkih aktivnosti, učešće i podršku kandidata i kandidatkinja i izbornih lista i druge slične političke aktivnosti;
* dodela humanitarne pomoći.

**Način prijavljivanja**

*Ko može da se prijavi*

Program je namenjen neformalnim grupama i organizacijama civilnog društva registrovanim u Republici Srbiji. Neformalne grupe koje imaju najmanje tri člana mogu se prijaviti u saradnji sa registrovanom organizacijom koja bi im pružala podršku u finansijskom i administrativnom vođenju projekta, dok bi oni bili zaduženi za sprovođenje programskih aktivnosti.

Podnosilac može da konkuriše jednom projektnom idejom u okviru ovog Programa.

*Dokumentacija*

Kompletnu prijavu čine:

1. Projektna ideja ([formular](https://crta.rs/wp-content/uploads/2024/06/Gradjani-imaju-moc-2024-Formular-za-projektnu-ideju.docx))
2. Popunjen upitnik ([formular](https://crta.rs/wp-content/uploads/2024/06/Gradjani-imaju-moc-2024-Upitnik-za-organizacije.docx))
3. Biografije članova i članica projektnog tima

*Rok za prijavljivanje*

Projektnu dokumentaciju potrebno je poslati na grants@crta.rs najkasnije do ponedeljka, 24.6.2024. godine do 23:59 časova. Prijavu nasloviti sa: Građani imaju moć 2024 - Ime organizacije.

**Proces selekcije**

Proces selekcije se sastoji iz dve faze.

1. U sklopu prve faze, od svih pristiglih projektnih ideja biće odabrano do 10 najboljih koje uspešno prođu **administrativnu proveru** i **ispunjavaju kriterijum relevantnosti** u odnosu na ciljeve programa.

Administrativnom proverom se utvrđuje ispunjenost formalnih uslova za svaku prijavu:

* prijavu je podnela organizacija civilnog društva registrovana u Srbiji ili neformalna grupa koju čine najmanje tri člana u saradnji sa registrovanom organizacijom;
* formulari za prijavu su u potpunosti ispunjeni i sadrže neophodne priloge;
* prijava je dostavljena u predviđenom roku.

Sve prijave koje ispunjavaju formalne uslove poziva, proći će proces evaluacije koji se u prvoj fazi odnosi na relevantnost projektne ideje za ciljeve programa i na osnovu toga biće odabrano do 10 najboljih prijava koje prolaze u drugu fazu selekcije.

Tokom procene, Selekcioni odbor može da zatraži dodatne informacije u vezi sa projektnom idejom ili podnosiocem ukoliko je potrebno.

1. U drugoj fazi, 10 inicijativa čije su projektne ideje odabrane u uži krug, podnose kompletne predloge projekata (narativni predog projekta i predlog budžeta) od kojih će Selekcioni odbor predložiti najboljih pet za podršku i to na osnovu ispunjenosti sledećih kriterijuma:

**Sadržina projektnog predloga**

* relevantnost u odnosu na ciljeve programa;
* logička povezanost predloženih aktivnosti sa planiranim rezultatima i ciljevima predloga projekta;
* sprovodljivost projekta u predviđenom vremenskom okviru i u odnosu na prepoznate rizike.

**Kapacitet organizacije**

* iskustvo i kapacitet u sprovođenju sličnih projekata;
* relevantno iskustvo članova projektnog tima.

**Finansijska evaluacija**

* svrsishodnost troškova u odnosu na predložene aktivnosti.

Svi prijavljeni će biti obavešteni o ishodu prijave.

Zainteresovani sva pitanja mogu slati tokom celog trajanja poziva do 24.6.2024. godine na e-mail adresu: grants@crta.rs.